廣州電視台購物頻道

簡稱廣州購物頻道，又嗌粵購頻道，係廣州電視台屬下冇咗嘅購物頻道，主要播電視購物為主嘅節目，播出語音初期係純粵語，喺2016年7月20號到2016年9月初轉播邑購節目時出現過普通話節目廣播。

呢個頻道係中國內地第一間專業電視購物頻道。頻道播出期間，喺廣東地區接收方面，U互動凈得廣州、肇慶同佛山地區收到，有線版除深圳地區外都可以收到。

史

頻道喺2006年4月28號開播，早期佢同粵購合作，一齊推出咗以電視營銷嘅電視節目嚟對抗其它電視台嘅購物頻道。播出期間都係純粵語做廣播，一日24個鐘都有節目。

2016年5月30號挨晚就嚟落班時分，電視台屬下嘅單位——粵購公司向電視台話間公司唔掂，波士蕭孝銘同財務都攞咗好多錢走佬，而粵購嘅牌照畀咗浙江嘅一間公司用，屬下嘅直屬企業——廣州飛羊啲人因為差公司嘅場地租金及其它費用而俾電視台走，令供應商啲庫存商品因為冇人搞而冇辦法退出，期間重出現拖糧情況。

由於出咗呢單個案，電視台播出嘅節目變成翻炒節目為主，一日嘅節目播出亦大幅縮水到15個半鐘。雖然2016年7月20號恢復返播購物節目，但改成邑購節目，開播時間亦延長到18個鐘，但隨後被打回頭成07:00開台，23:30收台。

2016年9月初，頻道改播成時尚生活街嘅節目，節目亦恢復返24個鐘播出。但喺同年11月7號深夜，頻道喺未對外公佈嘅情況下而停播咗11日。恢復播出之後，由於節目質量越嚟越差，節目收視幾乎爲零。

2020年5月19號，經廣電總局批復，由於廣州電視台要開播南國都市4K頻道，所以要決定將少兒、生活同購物三個頻道嘅高標清版停播。直到同年6月8號零時三十九分，頻道亦正式宣佈停播，即係有住十四年嘅購物頻道亦正式成爲歷史。

攷

類:廣州電視台
類:停播咗嘅電視台或頻道